তথ্য নিয়ে এত বিতর্কের মূলে রয়েছে আমাদের দেশে তথ্যসুরক্ষা সংক্রান্ত একটিসার্বিক আইনেরঅভাব। গত বছর সুপ্রিম কোর্টে ব্যক্তিপরিসর (প্রাইভেসি) ও মৌলিক অধিকার সংক্রান্ত কেস চলাকালীন (যা পুট্টাস্বামী কেস নামে সাধারণ ভাবে পরিচিত) কেন্দ্রীয় সরকার তথ্যের সুরক্ষার লক্ষ্যে পরামর্শ প্রদানের জন্য প্রাক্তন বিচারপতি বিএন শ্রীকৃষ্ণের নেতৃত্বে একটিবিশেষজ্ঞ কমিটি গঠন করে। শ্রীকৃষ্ণ কমিটি এ বছর জুলাই মাসে তার রিপোর্ট সরকারের কাছে পেশ করেছে।এই রিপোর্টের সঙ্গে রয়েছে তথ্যের সুরক্ষা নিশ্চিত করতে প্রয়োজনীয় আইনের একটি খসড়া বিল (এর পর থেকে ‘প্রস্তাবিত তথ্য সুরক্ষা আইন’)। এ নিয়ে কোনও দ্বিমত নেই যে এই রিপোর্ট এবং খসড়া বিলের ভিত্তিতেই গড়ে উঠবে আগামী দিনে ব্যক্তিগত তথ্যের রক্ষাকবচ।